CELEX: 32016R1786
Language: bg
Date: 2016-10-07 00:00:00
Title: Регламент за изпълнение (ЕС) 2016/1786 на Комисията от 7 октомври 2016 година за изменение на Регламент за изпълнение (ЕС) № 908/2014 по отношение на декларациите за разходи по програмите за развитие на селските райони

8.10.2016   
            
            
               BG
            
            
               Официален вестник на Европейския съюз
            
            
               L 273/31
            
         РЕГЛАМЕНТ ЗА ИЗПЪЛНЕНИЕ (ЕС) 2016/1786 НА КОМИСИЯТА
   от 7 октомври 2016 година
   за изменение на Регламент за изпълнение (ЕС) № 908/2014 по отношение на декларациите за разходи по програмите за развитие на селските райони
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 36, параграф 6 от него,
   като има предвид, че:
   
               (1)
            
            
               В член 36, параграф 7 от Регламент (ЕС) № 1306/2013 се предвижда, че по отношение на междинните плащания по програмите за развитие на селските райони се прилага член 83 от Регламент (ЕС) № 1303/2013 на Европейския парламент и на Съвета (2). В член 83 от Регламент (ЕС) № 1303/2013 се определят правилата за прекъсване на крайния срок за плащане. В член 22 от Регламент за изпълнение (ЕС) № 908/2014 на Комисията (3) се определя как да се декларират разходите за всяка програма за развитие на селските райони. За да се осигури съгласуваност с разпоредбите на член 83 от Регламент (ЕС) № 1303/2013, член 22, параграф 4 от Регламент за изпълнение (ЕС) № 908/2014 следва да засяга само възможността вторично оправомощеният разпоредител с бюджетни кредити да изисква допълнителна информация и да прекъсне съответния краен срок за междинното плащане, когато декларацията за разходите е непълна или Комисията се нуждае от разяснения поради непълна информация, несъответствия или различия в тълкуванията.
            
         
               (2)
            
            
               Поради това Регламент за изпълнение (ЕС) № 908/2014 следва да бъде съответно изменен.
            
         
               (3)
            
            
               Мерките, предвидени в настоящия регламент, са в съответствие със становището на Комитета по земеделските фондове,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 22 параграф 4 от Регламент за изпълнение (ЕС) № 908/2014 текстът на първа алинея се заменя със следния текст:
   
      „Без да се засягат разпоредбите на член 83 от Регламент (ЕС) № 1303/2013, когато вторично оправомощеният разпоредител с бюджетни кредити изисква допълнително потвърждение поради предоставена непълна или неясна информация, несъгласия, различия в тълкуванията или друга неточност, свързани с декларация за разходи за определен референтен период, които по-конкретно се дължат на непредоставяне на информацията, изисквана в Регламент (ЕС) № 1305/2013 и актовете на Комисията, приети съгласно посочения регламент, съответната държава членка при поискване от вторично оправомощения разпоредител с бюджетни кредити предоставя допълнителна информация в срок, определен в посоченото искане, в зависимост от сериозността на проблема.“
   
   Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 549.
   
      (2)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).
   
      (3)  Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 28.8.2014 г., стр. 59).